SL Uradni list Evropske unije L 125/64

IZVEDBENA UREDBA KOMISIJE (EU) št. 428/2014

z dne 25. aprila 2014

o sprejetju posebnih ukrepov za podporo trgu za prašičje meso v Litvi in spremembi Izvedbene uredbe (EU) št. 324/2014 o sprejetju posebnih ukrepov za podporo trgu za prašičje meso na Poljskem

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1), ter zlasti člena 220(1)(a) Uredbe,

ob upoštevanju naslednjega:

(1) Direktiva Sveta 2002/60/ES (2) določa minimalne ukrepe, ki jih je treba uporabljati v Uniji za nadzor nad afriško prašičjo kugo. Zato mora Litva v skladu z Izvedbenim sklepom Komisije 2014/43/EU (3), kot je bil potrjen z Izvedbenim sklepom Komisije 2014/93/EU (4), in Izvedbenim sklepom Komisije 2014/178/EU (5) zagotoviti, da območje na njenem ozemlju, na katerem je prisotna navedena bolezen, zajema vsaj okuženo območje iz prilog k tem sklepom.

(2) Za preprečitev širjenja afriške prašičje kuge in za nemoteno trgovanje v Litvi in v drugih državah je Litva 17. februarja 2014 (6) sprejela dodatne preventivne ukrepe na navedenem okuženem območju. Posledično za trženje živih prašičev, vključno s prašički, svežega prašičjega mesa in proizvodov iz prašičjega mesa z okuženega območja veljajo posebni nadzorni ukrepi, obvezno označevanje s posebno oznako zdravstvene ustreznosti in uporaba nekaterih tržnih omejitev na enotnem trgu.

(3) Omejitve trženja živih prašičev, vključno s prašički, svežega prašičjega mesa in proizvodov iz prašičjega mesa, ki so posledica uporabe teh veterinarskih ukrepov, pomenijo znatno znižanje cen na prizadetih območjih in povzročajo motnje na trgu za prašičke in prašičje meso na navedenih območjih. Zato je Litva 13. marca 2014 Komisijo zaprosila, naj uvede izredne ukrepe za podporo trgu, kot so določeni v Uredbi (EU) št. 1308/2013. Take ukrepe, ki se uporabljajo samo za prašičke, prašiče in svinje, vzrejene na območjih, ki jih omejitve neposredno zadevajo, bi bilo treba sprejeti samo za nujno potrebno obdobje.

(4) Znesek pomoči bi moral biti za prašičke izražen kot znesek na glavo za omejeno število prašičkov, za druge primerne živali pa na 100 kilogramov teže trupa za omejeno količino prašičjega mesa in z največjo težo trupa na žival, za katero se dodeli pomoč. Znesek pomoči bi bilo treba določiti ob upoštevanju najnovejših tržnih informacij.

(5) Za prašičke in druge prašiče, vzrejene na zadevnih območjih, bi morala biti podpora pogojena z dostavo živali v klavnice, njihovim zakolom ter s spoštovanjem strožjih veterinarskih pravil, ki se uporabljajo na zadevnih območjih na dan dostave.

(6) Izvedbeni sklep Komisije 2014/236/EU (7) predvideva finančno podporo Unije lastnikom prašičev za nadomestilo izgub, ki jih je povzročil zgodnji zakol prašičev na okuženih območjih, da se čim bolj zmanjša tveganje za širjenje bolezni. Litva in Poljska nameravata zmanjšati gostoto občutljivih gostiteljev v gospodarstvih s prašiči z nizko biološko zaščito na okuženem območju s spodbujanjem zakola prašičev in preprečevanjem obnove populacij gospodarstev s prašiči najmanj eno leto (8). Zato in da bi se izognili kakršnemu koli tveganju dvojnega financiranja, bi morala biti pomoč iz te uredbe omejena na prašičerejce, ki ne prejemajo finančnega prispevka za zgodnji zakol iz Sklepa 2014/236/EU. Iz istega razloga bi morala ustrezna omejitev veljati tudi za Poljsko. Izvedbeno uredbo Komisije (EU) št. 324/2014 (9) bi bilo zato treba ustrezno spremeniti.

(7) Pristojni organi v Litvi bi morali uporabljati vse potrebne ukrepe nadzora in spremljanja ter ustrezno obveščati Komisijo. Prevoz in zakol živali, ki izpolnjujejo pogoje, bi bilo treba opraviti pod nadzorom pristojnih organov, ki morajo zagotoviti tudi, da iz njih pridobljeni proizvodi izpolnjujejo ustrezne tržne omejitve.

(8) Na zadevnih ozemljih že več tednov veljajo omejitve trženja živih prašičev in prašičkov, svežega prašičjega mesa in proizvodov iz prašičjega mesa, kar je povzročilo motnje na trgu in izgubo dohodka za proizvajalce ter znatno povečanje teže živali, kar je posledično privedlo do nesprejemljivih razmer za dobrobit živali. Zato bi morali ukrepi iz te uredbe zajemati živali, dostavljene v klavnico od 17. februarja 2014, ki je datum sprejetja litovskih preventivnih ukrepov. Razmere na trgu in učinek tega ukrepa je treba ponovno oceniti glede na nadaljnji razvoj, zato bi bilo treba ukrep uporabljati le za obdobje treh mesecev.

(9) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

1. Litvi se dovoli, da dodeli pomoč za zakol naslednjih živali:

(a) prašičkov iz oznake KN 0103 91 10;

(b) prašičev iz oznake KN 0103 92 19;

(c) svinj iz oznake KN 0103 92 11.

2. Pomoč iz odstavka 1 se dodeli le, če so izpolnjeni naslednji pogoji:

(a) živali so bile v ustreznih obdobjih vzrejene na območjih iz Priloge k Izvedbenemu sklepu 2014/43/EU ali Izvedbenemu sklepu 2014/93/EU ali v delu II Priloge k Izvedbenemu sklepu 2014/178/EU ali v katerem koli drugem izvedbenem sklepu Komisije, sprejetem v zvezi s tem; za žive prašiče, vključno s prašički, vzrejene na navedenih območjih, ter za prašičje meso iz živali, vzrejenih na navedenih območjih, veljajo nekatere omejitve trženja zaradi afriške prašičje kuge;

(b) živali so bile 17. februarja 2014 prisotne na območjih iz točke (a) ali so bile rojene in vzrejene na navedenih območjih po navedenem datumu;

(c) na območju, na katerem so bile navedene živali vzrejene, se na datum, ko so živali dostavljene v klavnico, uporabljajo dodatni preventivni ukrepi, določeni z odlokom direktorja državnega urada za prehrano in veterino Litve št. B1-60 z dne 17. februarja 2014 o razširitvi varovalnega pasu za afriško prašičjo kugo ali s katerimi koli drugimi nacionalnimi predpisi, ki so bili sprejeti v zvezi s tem in ki določajo omejitve trženja živih prašičev in prašičjega mesa zaradi afriške prašičje kuge;

(d) pravila iz izvedbenih sklepov iz točke (a) in preventivni ukrepi iz točke (c) se spoštujejo;

(e) proizvajalci prašičjega mesa, ki zaprosijo za pomoč iz odstavka 1 tega člena, ne prejemajo finančnega prispevka za zgodnji zakol iz člena 1(3) Izvedbenegu sklepu 2014/236/EU.

Člen 2

Pomoč iz člena 1 (v nadaljnjem besedilu: pomoč) se šteje za poseben ukrep za podporo trgu, kot je določeno v členu 4(1)(a) Uredbe (EU) št. 1306/2013 Evropskega parlamenta in Sveta (10).

Člen 3

1. Proizvajalci prašičjega mesa lahko zaprosijo za pomoč za živali, zaklane od 17. februarja 2014 do 16. maja 2014.

2. Pomoč je izražena v znesku 10,8 EUR na glavo za dostavljene prašičke iz člena 1(1)(a) in 30 EUR na 100 kilogramov teže trupa, evidentirane za dostavljene živali iz člena 1(1)(b) in (c). Komisija lahko te zneske prilagodi, da se upošteva razvoj trga.

3. Pomoč za živali iz člena 1(1)(b) in (c) s težo trupa več kot 100 kilogramov ne presega zneska pomoči, določenega v odstavku 2 za prašiče s težo trupa 100 kilogramov.

4. Petdeset odstotkov izdatkov za pomoč, ki zajema največje skupno število 7 600 prašičkov iz člena 1(1)(a) in 700 ton prašičjih trupov živali iz člena 1(1)(b) in (c), se financira iz proračuna Unije.

5. Izdatki so do financiranja Unije upravičeni samo, če jih Litva upravičencu izplača do 31. avgusta 2014.

6. Litva izplača pomoč po zakolu živali iz člena 1(1) in po zaključku preverjanj v skladu s členom 4.

Člen 4

1. Litva sprejme vse potrebne ukrepe, vključno z izčrpnimi upravnimi in fizičnimi preverjanji, da zagotovi skladnost s pogoji iz te uredbe. Litovski organi poleg tega:

(a) nadzorujejo prevoz živali s kmetijskega gospodarstva v klavnico z uporabo standardiziranih kontrolnih seznamov, ki vključujejo sezname tehtanja in štetja, vključno z izvorom in namembnim krajem živali;

(b) zagotavljajo, da je meso, pridobljeno iz živali, za katere se dodeli pomoč, v skladu z omejitvami, ki se uporabljajo na ozemljih iz točke (a) člena 1(2);

(c) vsaj enkrat na koledarski mesec opravijo upravna in računovodska preverjanja v vsaki sodelujoči klavnici, da zagotovijo, da se je z vsemi živalmi in iz njih pridobljenim mesom, dostavljenimi od 17. februarja 2014 ali od zadnjega takega preverjanja in za katere se lahko vloži vloga za pomoč, ravnalo v skladu s to uredbo;

(d) zagotavljajo preglede na kraju samem in podrobna poročila o njih, pri čemer zlasti navedejo: (i) težo in število prašičkov, prašičev in svinj na serijo, ki se prevažajo s kmetij, datum in čas njihovega prevoza do klavnice ter prihod tja; (ii) število prašičkov, prašičev in svinj, ki so bili zaklani v klavnici, dovolilnico za prevoz živali ter za prašiče in svinje težo vsakega trupa ter številke zalivk prevoznih sredstev za živali, ki so bile zaklane po začetku veljavnosti te uredbe.

2. Preverjanja in pregledi iz odstavka 1 se opravijo pred izplačilom pomoči. Litva najpozneje 10 dni po začetku veljavnosti te uredbe Komisijo obvesti o ukrepih in preverjanjih, uvedenih v skladu s tem členom.

Člen 5

1. Litva vsako sredo za predhodni teden Komisiji sporoči naslednje informacije:

(a) število prašičkov, število svinj in število drugih prašičev, dostavljenih za zakol v skladu s to uredbo, ter skupno težo trupov svinj in prašičev iz člena 1(1)(b) in (c);

(b) oceno finančnih stroškov za vsako kategorijo živali iz člena 1(1).

Prvo sporočilo zajema živali, dostavljene za zakol po 17. februarju 2014 v skladu s to uredbo. Obveznost iz prvega pododstavka se uporablja do 21. maja 2014.

2. Litva najpozneje 30. junija 2014 Komisiji pošlje podrobno poročilo o izvajanju te uredbe, vključno s podatki o izvajanju preverjanj, pregledov in nadzora v skladu s členom 4.

Člen 6

V členu 1(2) Izvedbene uredbe (EU) št. 324/2014 se doda naslednja točka (d):

„(d) proizvajalci prašičjega mesa, ki zaprosijo za pomoč iz odstavka 1 tega člena, ne prejemajo finančnega prispevka za zgodnji zakol iz člena 1(3) Izvedbenega sklepa Komisije 2014/236/EU (11).

Člen 7

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 25. aprila 2014 Za Komisijo Predsednik José Manuel BARROSO

(1) UL L 347, 20.12.2013, str. 671.

(2) Direktiva Sveta 2002/60/ES z dne 27. junija 2002 o določitvi posebnih ukrepov za nadzor nad afriško prašičjo kugo (UL L 192, 20.7.2002, str. 27).

(3) Izvedbeni sklep Komisije 2014/43/EU z dne 27. januarja 2014 o nekaterih začasnih zaščitnih ukrepih v zvezi z afriško prašičjo kugo v Litvi (UL L 26, 29.1.2014, str. 44).

(4) Izvedbeni sklep Komisije 2014/93/EU z dne 14. februarja 2014 o nekaterih zaščitnih ukrepih v zvezi z afriško prašičjo kugo v Litvi (UL L 46, 18.2.2014, str. 20).

(5) Izvedbeni sklep Komisije 2014/178/EU z dne 27. marca 2014 o nadzornih ukrepih za zdravje živali v zvezi s klasično prašičjo kugo v nekaterih državah članicah (UL L 95, 29.3.2014, str. 47).

(6) Odlok direktorja državnega urada za prehrano in veterino št. B1-60 z dne 17. februarja 2014 o razširitvi varovalnega pasu za afriško prašičjo kugo.

(7) Izvedbeni sklep Komisije 2014/236/EU z dne 24. aprila 2014 o finančnem prispevku Unije za nadzor in druge nujne ukrepe, ki se izvedejo v Estoniji, Latviji, Litvi in na Poljskem proti afriški prašičji kugi (UL L 125, 26.4.2014, str. 86).

(8) Odlok direktorja državnega urada za prehrano in veterino Litve št. B1-384 z dne 11. julija 2011.

(9) Izvedbena uredba Komisije (EU) št. 324/2014 z dne 28. marca 2014 o sprejetju posebnih ukrepov za podporo trgu za prašičje meso na Poljskem (UL L 95, 29.3.2014, str. 24).

(10) Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).